钦定古今图书集成/理学汇编/经籍典/第179卷 > 《穀梁传》考
## 钦定古今图书集成/理学汇编/经籍典/第179卷 > 《穀梁传》考

“穀梁子，名赤，鲁人，亦子夏弟子，一名俶，一云名俶，字
元始，秦孝公时人。”颜师古曰：“《榖梁子》名喜，作《春秋传》
传孙卿，卿传申公，申公传瑕丘江公，江公传鲁荣广，
皓星公受焉。蔡千秋、周庆，丁姓皆从广受。汉宣帝兴
《穀梁》，擢千秋为谏大夫，以江翁孙为博士，而周庆、丁
姓皆为博士也。尹更始事千秋，为章句传子咸及翟”
方进、房凤、申章。昌江博士授胡常，常授萧秉。君有“尹
胡申章房氏学。”

宣帝闻卫太子好《穀梁》，问韦贤、夏侯胜、史高皆鲁人，
言“《穀梁》本鲁学，《公羊》乃齐学也，宜兴《穀梁》。”自元康中
始讲，授郎十人，至甘露元年，积十馀岁，皆明习。乃召
《五经》名儒太子太傅萧望之等大议殿中，平《公》《谷》同异，《公羊》严彭祖、申挽、伊推、宋显、许庆、《穀梁》尹更始、刘
向、周庆、丁姓、王亥，议三十馀事。望之等十一人各以
经谊对，多从《穀梁》。

《汉·艺文志》：“《穀梁传》十一卷，《外传》二十篇，《章句》三十二
篇，皆《穀梁》之学也。”《公羊》《穀梁》受学子夏，出于谶纬之
书，所谓说题辞者，其言不经见。

晋元帝践阼时，《左传》、杜氏、服氏各置博士，《公羊》《穀梁》
省不置。太常荀崧上疏曰：“《春秋公羊》其书精隐，明于
断狱，《穀梁》简约隐要，孔子作《春秋》，丘明子夏造。”亲
受，无不精究。丘明撰所闻为传，其书善《礼》，多膏腴美
辞，张本继末，以发明经意，信多奇伟。儒者称“公羊高
亲受子夏，立于汉朝，辞义清俊，断决明审，多可采用，
董仲舒之所善也。”穀梁赤师徒相传，暂立于汉时，刘
向父子，犹执一家，莫肯相从。其书文清义约，诸所发
明，或《左氏》《公羊》所不载，亦足订正。是以三《传》并行，博
士宜各置一人，以传其学。

《穀梁》先有尹更始、唐固、麋信、孔衍、江熙、段肃、张靖等
十馀家注解，晋范甯以为肤浅，乃商略名例，为《集解》
十二卷，例一卷。沉思积年，其义精审，为世所重。甯子
泰、雍、凯从弟卲及其父汪、门生故吏诸子之言，各记
姓名。既而徐邈复为之注。甯字武子。

晁说之曰：《穀梁》晚出于汉，因得监省《左氏》《公羊》之违
畔而正之，至其精深远大者，真得子夏之所传也。范
甯又因诸儒而博辩之，申《穀梁》之志也，其于是非亦
少公矣，非若征南一切申传，汲汲然不敢异同也。
晋刘兆以《春秋》一经，三家殊途，诸儒是非纷然，互为
仇敌，乃思三家之异，合而通之，取《周官》调人之义，作
《春秋调人》七万馀言，论其首尾，使大义无乖，不合者
举其长短以通之。又为《春秋左氏解》，名曰“全综。”《公》《谷
解诂》皆纳经传中，朱书以别之。

《隋志》有徐干注十三卷，胡讷《集解》十卷，程阐十卷，孔
君《指训》十卷，张程孙、刘《集解》四卷，然多残阙，不及见
载记。石季龙遣国子博士诣洛阳写石经，校中经于
秘书，国子祭酒聂熊注《穀梁春秋》，列于学官。

《穀梁疏》三十卷，唐杨士勋撰。

《左氏》传“事不传义”，《公谷》传“义不传事。”学经以“传”为按，
则当阅《左氏》；玩辞以“义”为主，则当习《公》《谷》。

子夏以笃信之资，居文学之选，《春秋》属商有以矣。《公》
《谷》同受经于卜氏之门，宜若无异同者，口授数传而
著竹帛，何大迳庭哉！大抵圣贤授受，因才区别，《论语》
弟子问固皆然矣。《公羊》得其断决，《穀梁》得其精严，其
质有以受之也。合二子之撰，其可因西河派而寻洙
泗源乎？后之说《春秋》者，实窃其绪，名离其宗，既则自
是。其说曰：《公》《谷》不足据也。此何异甂瓯荐御，彝鼎潜
渊，怀石而诋连城也。
公、《榖历》春秋、战国、先秦、西京始克成书。其文兼四运
之华，不可以一时目

“天启纪元，岁在辛酉，冬十有一月甲子” ，乌程闵齐《伋学》。